ཨ་ཕས་དེ་མུར་ཧུར་རེར་ང་ལ་བལྟས་བྱུང་ཞིང་།ཁོའི་མིག་གཉིས་ཧ་ཅང་ཆེ་རུ་བགྲད་འདུག་པས་ངའི་སྣང་ངོར་ཕལ་ཆེར་མཛོ་མོའི་མིག་གི་ཆེ་ཆུང་ཡོད་པའི་སྣང་བ་སྐྱེས་བྱུང་།ཨ་ཕ་ཅུང་ཙམ་ལ་ཅེར་ནས་བསྡད་རྗེས་གཞི་ནས་ཁ་གྲགས་བྱུང་།ཧ་ཅང་ནན་ཏན་ངང་།འོན་ཀྱང་ང་ཚོས་ད་བར་དུ་ཕྱུགས་འཚོས་ནས་འོང་བ་རེད་ཡ་ཟེར་བ་དང་།ཡང་བསྐྱར་ཅུང་སྐྲག་འཕུད་པའི་ཉམས་ཤིག་བསྟན་ཏེ།རྒྱ་སྲང་ནས་རྐུན་མས་བྱིས་པའང་རྐུ་སྐད་འདུག་པས་ཁྱོད་མི་སྐྲག་གམ་ཟེར་ནས་མ་ཡར་ལ་མིག་བརྡ་ཞིག་བསྟན་བྱུང་ལ།དེ་ནི་མ་ཡར་གྱིས་ཀྱང་ཁོ་ལ་རྒྱབ་སྐྱོར་བྱེད་དགོས་པའི་བརྡ་རེད།